Eskom verklaar kragnoodtoestandFoto: GCIS “Eskom het ŉ kragnoodtoestand verklaar met groot industriële kliënte, en hulle versoek om dringend hul elektrisiteitsverbruik vandag tussen 15:00 tot 20:00 met 10 persent te verminder,” het Eskom in ‘n verklaring gesê. “Die verklaring van ‘n kragnoodtoestand volg bykomend tot die implementering van fase twee beurtkrag vroeër vandag [Sondag].” Volgens Eskom het die elektrisiteitsnetwerk ŉ toename in vraag ervaar weens die weerstoestande en verhoogde ladingsverliese as gevolg van verskeie opwekkingseenhede wat by die Majuba- en Matimba-kragstasies afgeskakel het. “Eskom het ‘n totaal van 1700MW se opwekkingkapasiteit verloor.” “Eskom is nou besig om noodprotokol te volg in terme van sy noodtoestandprosedures om die kragstelsel te beveilig.” Weens die verlies van bykomende opwekkingskapasiteit, het Eskom om 12:00 Sondagmiddag met fase twee-beurtkrag begin en sal dit tot 22:00 Sondagaand voortduur. “Die risiko van beurtkrag vir Maandag en Dinsdag is medium tot laag. Dit is weens die stadige vordering wat gemaak word in die proses om reserwes op te bou ten einde die moontlikheid van beurtkrag volgende week te probeer verminder,” het Eskom gesê. “Eskom doen ŉ beroep op alle elektrisiteitsgebruikers om dringend hulle geisers, swembadpompe en alle nie-noodsaaklike toestelle af te skakel ten einde die kragstelsel toe te laat om te herstel.”